Title: Vzhľadom na zmenené spoločensko-politické podmienky a zahraničnopolitickú orientáciu Slovenskej republiky so zameraním na inte
Author: MZV

Predkladacia správa

 	Bezprostredným podnetom na prípravu uvedeného politického vyhlásenia je práve prebiehajúci proces skončenia platnosti Zmluvy o priateľstve a spolupráci medzi Československou republikou a Čínskou ľudovou republikou (Peking, 27. marca 1957) vo vzťahu medzi SR a ČĽR. Táto zmluva obsahuje prekonané formulácie o bratskej spolupráci, záväzok radiť sa o všetkých dôležitých medzinárodných otázkach, ako aj iné záväzky, ktoré sú nezlučiteľné so súčasnými či očakávanými budúcimi záväzkami SR vyplývajúcimi z pripravovaného vstupu SR do EÚ a NATO. Po vzájomných konzultáciách s čínskou stranou bolo dohodnuté, že k skončeniu platnosti zmluvy dôjde vzájomnou výmenou diplomatických nót po splnení potrebných vnútroštátnych podmienok. So skončením platnosti už vyslovila súhlas vláda SR svojím uznesením č.1304 zo 4.12.2002. Na ukončenie jej platnosti je potrebné ešte vyslovenie súhlasu Národnej rady Slovenskej republiky a schválenie prezidenta SR. 
	Počas konzultácii medzi slovenskou a čínskou stranou bolo zároveň dohodnuté prijať spoločné vyhlásenie, ktoré by malo byť prejavom vôle oboch štátov pokračovať v priateľských vzťahoch a v prehlbovaní vzájomného porozumenia a posilnenia spolupráce vo všetkých oblastiach. 
 	Spoločné vyhlásenie medzi Slovenskou republikou a Čínskou ľudovou republikou nie je medzinárodnou zmluvou, ale má len charakter politickej deklarácie, ktorá neobsahuje medzinárodnoprávne záväzky. Rozhodujúca je v tomto prípade vôľa oboch strán podpisujúcich Spoločné vyhlásenie. Prezident Slovenskej republiky podpíše Spoločné vyhlásenie v mene Slovenskej republiky ako politický dokument bez vôle vytvoriť pre Slovenskú republiku akékoľvek medzinárodnoprávne záväzky. Tejto skutočnosti zodpovedá aj formálne vyhotovenie dokumentu: názov dokumentu (Spoločné vyhlásenie); označenie štátov v dokumente ako strán („sides“, nie „parties“ - ako je obvyklé pri medzinárodných zmluvách); štruktúra Spoločného vyhlásenia, ktoré sa skladá z jednotlivých bodov, nie článkov - ako je obvyklé pri medzinárodných zmluvách; záverečná formulácia Spoločného vyhlásenia ako aj neexistencia záverečných ustanovení typických pre medzinárodné zmluvy. Na tomto nič nemení ani  skutočnosť, že niektoré zo záväzkov by mohli byť rovnako formulované aj v prípade, keď by išlo o medzinárodnú zmluvu. Taká zmluva by musela byť považovaná za medzinárodnú politickú zmluvu a pred jej ratifikáciou by bol v zmysle článku 7 ods.4 Ústavy Slovenskej republiky potrebný súhlas NR SR. 
 	
Spoločné vyhlásenie neobsahuje formulácie odvolávajúce sa na historické alebo tradičné vzťahy. Tieto boli nahradené vhodnejšími a jednoduchšími formuláciami: plodné vzťahy. Explicitne je vyjadrené úsilie Slovenska o členstvo v EÚ a NATO (bod II.). Zo spoločného vyhlásenia nevyplýva osobitná politická alebo vojenská spolupráca, ktorá by bola v rozpore s politikou NATO. Vyhlásenie sa tiež explicitne zaoberá otázkou Taiwanu (bod III.), nakoľko uvedená otázka úzko súvisí s princípom politiky „jednej Číny“, ktorý Slovenská republika uplatňuje voči Čínskej ľudovej republike. V časti bodu IV. vyhlásenia ide o zdôraznenie významu platných dvojstranných medzinárodných zmlúv s Čínou pre vzájomnú spoluprácu. Strany v tejto časti len vyjadrujú politický záväzok v prípade potreby rokovať o zmene alebo ukončení platnosti niektorej z platných zmlúv alebo uzavretí novej zmluvy. Pokiaľ ide o výklad tej časti bodu V. Spoločného vyhlásenia, ktorá spomína otázku ľudských práv, slovenská strana si pasáž „obe strany si uvedomujú rozdiely medzi svojimi krajinami v oblasti politiky, ekonomiky a spoločenských či kultúrnych tradícií, ako aj svoje odlišné postoje v niektorých otázkach vrátane ľudských práv“ vykladá tak, že napriek uvedomeniu si odlišných postojov sa Slovenská republika nezrieka práva vyjadrovať sa k otázkam dodržiavania ľudských práv v Číne. Formulácia vytvorí argumentačný základ pri vysvetľovaní slovenskej pozície voči otázke dodržiavania ľudských práv v ČĽR. Pozitívom bodu VI. je časť týkajúca sa spolupráce na riešení významných globálnych problémov ako sú terorizmus a nerozširovanie zbraní hromadného ničenia.

Spoločné vyhlásenie medzi Slovenskou republikou a Čínskou ľudovou republikou je vyvážené a zodpovedá podobným dokumentom, ktoré uzavreli niektoré krajiny V-4 v posledných rokoch. Je adekvátne naším záujmom, predovšetkým ekonomickým, voči ČĽR. Podpísanie navrhovaného vyhlásenia medzi SR a ČĽR možno vnímať ako symbolický krok smerom k ukončeniu platnosti nevyhovujúcej zmluvy o priateľstve z roku 1957.